Uznesenie Európskeho parlamentu o preskúmaní určitých obmedzení prístupu v rámci spoločnej politiky rybného hospodárstva (shetlandská oblasť obmedzeného rybolovu a oblasť obmedzeného lovu platesy) (2005/2190(INI))



Úradný vestník 290 E , 29/11/2006 S. 0113 - 0115



P6_TA(2006)0057 Spoločná politika rybného hospodárstva (shetlandská oblasť obmedzeného rybolovu a oblasť obmedzeného lovu platesy) Uznesenie Európskeho parlamentu o preskúmaní určitých obmedzení prístupu v rámci spoločnej politiky rybného hospodárstva (shetlandská oblasť obmedzeného rybolovu a oblasť obmedzeného lovu platesy) (2005/2190(INI)) Európsky parlament, - so zreteľom na oznámenie Komisie Rade a Európskemu parlamentu "Preskúmanie určitých obmedzení prístupu v rámci spoločnej politiky rybného hospodárstva (Shetlandská oblasť obmedzeného rybolovu a oblasť obmedzeného lovu platesy)" (KOM(2005)0422), - so zreteľom na články 18 a 19 nariadenia Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu [1], - so zreteľom na článok 29 nariadenia Rady (ES) č. 850/98 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov [2], - so zreteľom na článok 45 rokovacieho poriadku, - so zreteľom na správu Výboru pre rybné hospodárstvo (A6-0016/2006), 1. upozorňuje, že Komisia splnila svoj záväzok podľa článku 19 nariadenia Rady (ES) č. 2371/2002 uskutočniť vyhodnotenie opodstatnenosti obmedzení prístupu k vodám a zdrojom za pásmom 12 míľ, pokiaľ ide o shetlandskú oblasť obmedzeného rybolovu a oblasť obmedzeného lovu platesy; 2. berie na vedomie, že z viacerých dôvodov trvali hodnotenia dlhšie, než sa pôvodne predpokladalo; 3. víta rozhodnutie Komisie uskutočniť rozsiahle konzultácie s priemyslom a členskými štátmi predtým, než sa k tejto závažnej otázke zaujme stanovisko; 4. víta úlohu Regionálnej poradnej rady pre Severné more (NSRAC) pri poskytovaní poradenstva Komisii v súvislosti s činnosťou a efektívnosťou shetlandskej oblasti obmedzeného rybolovu a oblasti obmedzeného lovu platesy a žiada Komisiu, aby do svojho ďalšieho hodnotenia týchto oblastí zahrnula ďalšie poradenstvo NSRAC; 5. víta rozhodnutie Komisie ponechať shetlandskú oblasť obmedzeného rybolovu na ďalšie tri roky, kým nebudú uskutočnené ďalšie hodnotenia týchto obmedzení ako prvý krok k zabezpečeniu ochrany rybárskych komunít v tomto regióne takým rybolovným režimom, ktorý zabezpečí ich budúcnosť ako trvalo udržateľného odvetvia; 6. berie na vedomie, že Vedecký, technický a hospodársky výbor pre rybné hospodárstvo (STECF) odporúča ponechanie shetlandskej oblasti obmedzeného rybolovu; 7. upozorňuje na to, že NSRAC odporučila, aby sa shetlandská oblasť obmedzeného rybolovu zachovala až do ďalšieho vyhodnotenia; 8. domnieva sa, že ak by navrhované ďalšie hodnotenia shetlandskej oblasti obmedzeného rybolovu trvali dlhšie než trojročné obdobie, ktoré sa v súčasnosti predpokladá, súčasné nariadenie by malo zostať naďalej v účinnosti v súlade s odporúčaniami STECF; 9. berie na vedomie, že STECF poukázal na to, že zrušenie shetlandskej oblasti obmedzeného rybolovu môže viesť k určitému zvýšeniu rybolovu v tejto oblasti a na to, že podobným zmenám, ktoré by mohli viesť k zvýšeniu rybolovnej činnosti v tejto oblasti, sa treba vyhnúť; 10. berie na vedomie, že britské a nemecké orgány podporili ponechanie shetlandskej oblasti obmedzeného rybolovu a že vláda Spojeného kráľovstva sa vyjadrila, že zmeny nie sú ani potrebné ani želané; 11. berie na vedomie, že shetlandská oblasť obmedzeného rybolovu je dôležitá oblasť pre lov tresky jednoškvrnnej, tresky bezfúzej a čerta morského, a podľa názoru STECF v súčasnosti možno ešte výraznejšie, než v čase vytvorenia shetlandskej oblasti obmedzeného rybolovu; 12. s obavami tiež berie na vedomie zistenia pracovnej skupiny Komisie, zriadenej na účely hodnotenia efektívnosti shetlandskej oblasti obmedzeného rybolovu a oblasti obmedzeného lovu platesy, o tom, že všeobecne sa zásoby rýb v shetlandskej oblasti obmedzeného rybolovu, ktoré sú zaujímavé z komerčného hľadiska, nachádzajú mimo bezpečných biologických obmedzení, s výnimkou tresky jednoškvrnnej a tresky tmavej; 13. vyzýva Komisiu, aby vykonala kvantitatívne vyhodnotenie pravdepodobných účinkov akýchkoľvek zmien týkajúcich sa shetlandskej oblasti obmedzeného rybolovu; 14. víta rozhodnutie Komisie zachovať shetlandskú oblasť obmedzeného rybolovu a príslušné obmedzenia prístupu až do ďalšieho preskúmania; 15. upozorňuje na to, že nemecké orgány podporujú zachovanie oblasti obmedzeného lovu platesy a vláda Spojeného kráľovstva poukazuje na to, že všetky rozhodnutia by sa mali prijímať so zreteľom na budúce využívanie platesovitých rýb a odporúčania NSRAC; 16. konštatuje, že cieľ chrániť oblasť obmedzeného lovu platesy je jasný; 17. vyzýva Komisiu, aby svoje preskúmanie oblasti obmedzeného lovu platesy vykonala v súvislosti s budúcim využívaním platesovitých rýb, ktorého súčasťou je plán ozdravenia platesy; 18. berie na vedomie, že odborná pracovná skupina vyzdvihla spoločensko-ekonomickú dôležitosť oblastí obmedzeného rybolovu; 19. ďalej berie na vedomie, že odborná pracovná skupina zvážila, že jedným z cieľov shetlandskej oblasti obmedzeného rybolovu je zabezpečiť ochranu komunitám na severe Škótska, ktoré sú závislé na rybolove; 20. poveruje svojho predsedu, aby toto uznesenie postúpil Rade a Komisii. [1] Ú. v. ES L 358, 31.12.2002, s. 59. [2] Ú. v. ES L 125, 27.4.1998, s. 1. Nariadenie naposledy zmenené a doplnené nariadením (ES) č. 2166/2005 (Ú. v. EÚ L 345, 28.12.2005, s. 5). --------------------------------------------------